**Phylosophia copilei**

*Mihai Eminescu*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Glasul plăcerii dulce iubit

Cheamă gândirea pe a mea frunte,

Ce zboară tainic ca și o luntre

În oceanu-i nemărginit.

Stelele toate angeli îi par,

Angeli cu aripi strălucitoare,

A căror inimi tremurătoare

Candele de-aur nouă mi-apar.

Falnică-i pare legea Creării,

Lumi ce de focuri în lumi înot,

Candele aprinse lui Zebaot,

Ce ard topirei și reînvierii.

Dar mai puternic, mai nalt, mai dulce

Îi pare legea de a iubi,

Fără ea nu e de a trăi,

Fără ea omul ca stins se duce.

De-aceea nu voiu ca eu să fiu:

Pală idee-a Dumnezeirei,

Șotă copilă a nesimțirei,

Foc mort ce pare a arde viu.

Ci voiu să-mi caut pe-ntinsa lume

O frunte albă să o desmierd

Și-n ea gândirea mea să o pierd,

Cum pierde-un eco pribeagul nume.

Să-ncunun capul unui iubit

Cu vise de-aur în raiu țesute,

Până ce ginii necunoscute

Mi-ar rupe lanțul de-a fi trăit.